Kisah Rugi Acan, Bahujung Asam
Palui itu tamasuk urang nang kada tapi cariwit wan gawian. Samunyaan usaha dicubanya, asal kawa jadi duit gasan mahidupi anak bini di rumah. Wayah musim limau ini Palui bausaha bajualan limau. Ada limau Sungai Madang, limau Anjir dan ada jua limau Kalampayan Astambul.
Tapi rupanya Palui kada saurangan, banyak jua urang lain nang bajual limau. Karna banyak saingan itulah maka rancak banar Palui tapaksa bajual murah asal tabulik mudal, daripada limaunya burukan karna kada payu lalu inya rugi. Ngalu pulang kapala Palui mamikirakan nangkaya apa supaya kawa manarik pembeli. Wayah tatamu wan Garbus inya bakisah tantang masalahnya itu.
“Biarpun limau ikam manis-manis, amun prumusinya kurang, tatap haja urang kada hakun manukar,” ujar Garbus. “Prumusi kaya apa Bus? Sudah jua aku tulisi di karton, bahwa limaunya manis tapi tatap haja urang kada hakun baparak,” ujar Palui sadih.
“Bulihlah kalu urang manguyak sabigi handak marasai?” ujar Garbus pulang.
“Kalu manguyak ba-arti manukar dan harus bayar,” ujar Palui.
“Nah itulah sababnya kanapa urang kada manukari limau ikam, karna ikam kada mau kurang labih. Urang kada hakun manukar kucing dalam karung Lui ai. Saharusnya ikam bariakan haja
urang marasani,” ujar Garbus mambari nasihat.
Oooooo… kaya itu kah Bus. Tarima kasih Bus lah, ayu ja kaina aku turuti papadahan ikam itu,” ujar Palui manyalami Garbus langsung parmisi tulak handak bajualan. Kamariannya Palui datang pulang manamui Garbus, makin marista haja muhanya.
“Nangkaya apa Lui, banyaklah urang manggarubungi?” ujar Garbus sambil manyirit ka bakul limau Palui nang puang.“Bujur haja banyak nang bagarubung wan jualanku habis, tapi aku tatap rugi ganal,” ujar Palui sadih.
“Hau, kanapa maka nangkaya itu?” ujar Garbus batakun.
“Sasuai papadahan ikam tadi supaya manarik urang nang handak manukar maka aku bakuriak : limau manis, limau Madang, bulih buktiakan, silakah cuba kada bayar perai haja,” ujar Palui pina parau suaranya.
“Rupanya karna bulih cuba kada bayar itulah maka bagarubung balawi-lawi urang datangan mancubanya. Ada nang maambil sabigi dan ada jua nang dua bigi, ahirnya babakul-bakul habis. Sedangkan nang manukari hanya dua talu ikung haja,” ujar Palui sadih.
“Ooooo……… jadi karna banyak nang mancuba perai itulah maka limau ikam habis tapi rugi. Ujar urang bahari kada usah sakit hati, biar rugi di acan tapi bahujung di asam, jadi biarpun ikam rugi babakul-bakul limau tapi pahalanya cagar ikam nikmati di ahirat kaina” ujar Garbus mahibur Palui nang taungut.
sun_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn